Калі размова ідзе пра традыцыйныя папяровыя выданні археаграфічна апрацаваных тэкстаў, гэта сапраўды так. Але ж развіццё інфармацыйных тэхналогій стварыла якасна новае становішча. Сёння асноўным, найбольш эфектыўным для спажывання спосабам прадстаўлення фактаў, звестак і любых карысных тэкстаў стаў увод іх у аўтаматызаваныя інфармацыйныя сістэмы – іншымі словамі, ператварэнне ў інфармацыйны рэсурс. Новае пакаленне ўсё больш прызвычайваецца пачынаць любы пошук менавіта з такіх рэсурсаў, даступных праз аўтаматызаваныя сістэмы. Да бібліятэк і архіваў яно звяртаецца толькі ў крайніх выпадках, калі няма больш зручнага варыянту доступу (а па меры пашырэння кола інфармацыйных рэсурсаў фармуецца погляд, што інфармацыя, не пераведзеная ў такую форму, увогуле не вартая ўвагі). Не ўлічваць гэтыя тэндэнцыі пры планаванні археаграфічнай дзейнасці было б непрадбачліва.